Ubrzo nakon što je SDP objavio svoj prijedlog o ukidanju državne mature ove godine , stigla je reakcija iz zgrade ministarstva sa Svetica.

– Prema njihovom prijedlogu, uredilo bi se da preko 30 000 maturanata putuje diljem Hrvatske na barem tri-četiri prijemna ispita, na nekoliko različitih fakulteta što bi tek bio ogroman zdravstveni rizik za maturante i njihove obitelji, kažu iz MZO-a.

Ističu da je SDP-u taj najlošiji scenarij prvi i jedini, a Ministarstvu je to posljednji scenarij.

Podsjećaju i kako je ministrica Divjak u petak objavila da je prvi scenarij pisanja obveznih ispita u razdoblju od 8.6 do 29.6. i za taj su prijedlog obavljene preliminarne konzultacije s epidemiolozima. O nužnosti izbornih predmeta treba se prvo dogovoriti s Rektorskim zborom.

– Također, još u petak je ministrica najavila izmjene Zakona o odgoju i obrazovanju, koje bi se idući tjedan trebale naći na sjednici Vlade. Državna matura provjerava ishode 12 godina obrazovanja i važan je antikorupcijski alat kod upisa na visoka učilišta, što su također zaboravili predlagatelji, zaključuju iz Ministarstva.